Ehdotus neuvoston direktiiviksi eurooppalaisen yritysneuvoston perustamisesta tai työntekijöiden tiedottamis- ja kuulemismenettelyn käyttöönottamisesta yhteisönlaajuisissa yrityksissä tai yritysryhmissä 22 päivänä syyskuuta 1994 annetun neuvoston direktiivin 94/45/EY ulottamisesta koskemaan Ison-Britannian ja Pohjois-Irlannin yhdistynyttä kuningaskuntaa (97/C 335/09) KOM(97) 457 lopull. - 97/0238(CNS)

(Komission esittämä 23 päivänä syyskuuta 1997)

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 100 artiklan,

ottaa huomioon komission ehdotuksen,

ottaa huomioon Euroopan parlamentin lausunnon,

ottaa huomioon talous- ja sosiaalikomitean lausunnon,

sekä katsoo että

neuvosto hyväksyi 22 päivänä syyskuuta 1994 Euroopan yhteisön perustamissopimukseen liitetyn sosiaalipolitiikkaa koskevan pöytäkirjan N:o 14 liitteenä olevan sosiaalipolitiikasta tehdyn sopimuksen ja erityisesti sen 2 artiklan 2 kohdan mukaisesti neuvoston direktiivin 94/45/EY (1) eurooppalaisen yritysneuvoston perustamisesta tai työntekijöiden tiedottamis- ja kuulemismenettelyn käyttöönottamisesta yhteisönlaajuisissa yrityksissä tai yritysryhmissä; kyseinen direktiivi 94/45/EY ei näin ollen koske Ison-Britannian ja Pohjois-Irlannin yhdistynyttä kuningaskuntaa,

Amsterdamissa 16-17 päivänä kesäkuuta 1997 kokoontunut Eurooppa-neuvosto pani tyytyväisenä merkille, että hallitustenvälisessä konferenssissa sovittiin sosiaalipolitiikasta tehdyn sopimuksen sisällyttämisestä EY:n perustamissopimukseen, ja totesi myös, että olisi löydettävä keino antaa oikeudellinen muoto Ison-Britannian ja Pohjois-Irlannin yhdistyneen kuningaskunnan toiveelle hyväksyä mainitun sopimuksen perusteella ennen Amsterdamin sopimuksen allekirjoittamista annetut direktiivit; tällä direktiivillä pyritään tähän tavoitteeseen ulottamalla neuvoston direktiivi 94/45/EY koskemaan Ison-Britannian ja Pohjois-Irlannin yhdistynyttä kuningaskuntaa,

se, että neuvoston direktiivi 94/45/EY ei tällä hetkellä koske Ison-Britannian ja Pohjois-Irlannin yhdistynyttä kuningaskuntaa, vaikuttaa suoraan yhteismarkkinoiden toimintaan; direktiivin täytäntöönpano kaikissa jäsenvaltioissa parantaa yhteismarkkinoiden toimintaa,

neuvoston direktiivissä 94/45/EY säädetään, että erityisen neuvotteluryhmän jäsenten enimmäismäärä on 17; tämä määrä vastaa 14:ta jäsenvaltiota, jotka ovat sosiaalipolitiikkaa koskevan sopimuksen sopimuspuolia, sekä kolmea muuta Euroopan talousalueen sopimuspuolta; tämän direktiivin hyväksyminen nostaa direktiivin 94/45/EY soveltamisalaan kuuluvien valtioiden määrän 18:ta; tämän vuoksi mainittu enimmäismäärä olisi nostettava 18:ta, jotta kukin jäsenvaltio, jossa yhteisönlaajuisella yrityksellä on yksi tai useampi liikelaitos tai jossa yhteisönlaajuisella yritysryhmällä on määräysvaltaa käyttävä yritys tai useampia määräysvaltaa käyttäviä yrityksiä, on edustettuna,

neuvoston direktiivissä 94/45/EY säädetään eritysjärjestelystä sellaisille yhteisönlaajuisille yrityksille ja yritysryhmille, joissa on 22 päivänä syyskuuta 1996 voimassa kaikkiin työntekijöihin sovellettava sopimus, jossa määrätään työntekijöille tiedottamisesta ja heidän kuulemisestaan ylikansallisesti; tämän mukaan niille yhteisönlaajuisille yrityksille ja yritysryhmille, jotka kuuluvat neuvoston direktiivin 94/45/EY soveltamisalaan yksinomaan sen seurauksena, että direktiivi ulotetaan koskemaan Ison-Britannian ja Pohjois-Irlannin yhdistynyttä kuningaskuntaa, olisi myönnettävä samanlainen kohtelu,

tämän direktiivin antamisen jälkeen direktiiviä 94/45/EY sovelletaan kaikkiin jäsenvaltioihin mukaan lukien Ison-Britannian ja Pohjois-Irlannin yhdistynyt kuningaskunta,

jäsenvaltioiden oli saatettava neuvoston direktiivin 94/45/EY noudattamisen edellyttämät lait, asetukset ja hallinnolliset määräykset voimaan kahden vuoden kuluessa direktiivin hyväksymisestä; sama aika olisi myönnettävä Ison-Britannian ja Pohjois-Irlannin yhdistyneelle kuningaskunnalle sekä muille Euroopan unionin jäsen valtioille tämän direktiivin noudattamisen edellyttämien määräysten voimaan saattamiseksi,

ON ANTANUT TÄMÄN DIREKTIIVIN:

1 artikla

Rajoittamatta 3 artiklan soveltamista direktiivi 94/45/EY koskee Ison-Britannian ja Pohjois-Irlannin yhdistynyttä kuningaskuntaa.

2 artikla

Korvataan direktiivin 94/45/EY 5 artiklan 2 kohdan b alakohdassa luku 17 luvulla 18.

3 artikla

Tästä direktiivistä aiheutuvat velvoitteet eivät koske niitä yhteisönlaajuisia yrityksiä tai yritysryhmiä, jotka kuuluvat yksinomaan 1 artiklan perusteella tämän direktiivin soveltamisalaan, sillä edellytyksellä, että niissä on voimassa joko 4 artiklan 1 kohdassa säädettynä direktiivin täytäntöönpanoa koskevana päivänä tai päivänä, jolloin direktiivi saatetaan osaksi kansallista lainsäädäntöä, jos tämä tapahtuu aiemmin kuin edellä mainittuna päivänä, koko henkilöstöä koskeva sopimus, jossa määrätään työntekijöille tiedottamisesta ja heidän kuulemisestaan ylikansallisesti.

Kun ensimmäisessä kappaleessa tarkoitetut sopimukset päättyvät, sopimusosapuolet voivat yhteisesti päättää jatkaa niitä. Jos näin ei tapahdu, sovelletaan neuvoston direktiivin 94/45/EY säännöksiä, sellaisena kuin se on muutettuna tällä direktiivillä.

4 artikla

1. Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään (2*) tai varmistettava viimeistään kyseisenä päivänä, että työmarkkinaosapuolet ottavat sopimuksin käyttöön tarvittavat määräykset, ja jäsenvaltioiden on toteutettava kaikki tarvittavat toimenpiteet voidakseen aina taata tämän direktiivin edellyttämien tavoitteiden toteutumisen. Jäsenvaltioiden on ilmoitettava tästä komissiolle viipymättä.

2. Näissä jäsenvaltioiden antamissa säädöksissä on viitattava tähän direktiiviin tai niitä virallisesti julkaistaessa niihin on liitettävä tällainen viittaus. Jäsenvaltioiden on säädettävä siitä, miten viittaukset tehdään.

5 artikla

Tämä direktiivi on osoitettu kaikille jäsenvaltioille.

(1) EYVL L 254, 30.9.1994, s. 64.

(2*) Kahden vuoden kuluttua tämän direktiivin hyväksymisestä.